Blue Ghost Mission 1

Blue Ghost Mission 1 bija ASV Mēness nolaižamais aparāts, uzņēmuma Firefly Aerospace Mēness izpētes programmas pirmā misija. Kosmiskais aparāts tika palaists 2025. gada 15. janvārī. Nolaišanās uz Mēness notika 2. martā Krīžu jūrā.
Tas darbojās līdz Mēness dienas beigām 2025. gada 16. martā.

Misijas mērķis bija savākt datus, kas palīdzētu sagatavoties nākamajiem pilotējamiem lidojumiem uz Mēnesi.
Nolaižamais aparāts nesa NASA programmas Commercial Lunar Payload Services 10 kravas.

 Lidojuma gaita 
Blue Ghost Mission 1 tika palaists  06:11:39 UTC ar nesējraķeti Falcon 9 Block 5 no Kanaveralas zemesraga Gaisa spēku stacijas starta laukuma LC-39A. Reizē ar to tika palaists Japānas Mēness nolaižamais aparāts HAKUTO-R M2.

14. februārī 01:50 UTC Blue Ghost Mission 1 iegāja Mēness orbītā (150 × 5673 km). 18. februārī orbīta tika pazemināta līdz aptuveni 100 × 150 km.

2. martā 08:34 UTC nolaižamais aparāts nosēdās uz Mēness virsmas Krīžu jūrā Mons Latreille kalna pakājē.

Neilgi pēc saulrieta Mēness dienas beigās 2025. gada 16. martā tika izsmelta nolaižamā aparāta akumulatora enerģija, pazuda sakari, un 23:25 UTC tika oficiāli paziņots par kosmiskā aparāta misijas beigām.

 Krava 
Nolaižamajam aparātam bija aptuveni 94 kg kravas:
 RAC (Regolith Adherence Characterization — "Regolīta saķeres raksturojums"), eksperiments, lai noteiktu, cik lielā mērā abrazīvais Mēness regolīts pielīp vai atgrūž dažādus materiālus, piemēram, saules baterijas, optiskās sistēmas, pārklājumus un sensorus.
 NGLR (Next Generation Lunar Retroreflectors — "Nākamās paaudzes Mēness atstarotāji"), atstarotāji kalpos kā mērķis uz Zemes esošajiem lāzeriem, lai precīzi noteiktu attālumu starp Zemi un Mēnesi.
 LEXI (Lunar Environment Heliospheric X-ray Imager — "Mēness vides heliosfēras rentgenstaru attēlotājs"), rentgenstaru attēlveidotājs, kas uzņem attēlus par Zemes magnetosfēras mijiedarbību ar Saules vēju.
 RadPC (Reconfigurable, Radiation Tolerant Computer System — "Pārkonfigurējama, pret radiāciju izturīga datorsistēma"), datorsistēma, kuras mērķis ir demonstrēt pret starojumu izturīgu datortehniku.
 LMS (Lunar Magnetotelluric Sounder — "Mēness magnētotelūriskais detektors"), paredzēts Mēness mantijas struktūras un sastāva raksturošanai, pētot elektriskos un magnētiskos laukus. Šim nolūkam plānots izvietot elektrodus aptuveni 700 kvadrātmetru platībā.
 LISTER (Lunar Instrumentation for Subsurface Thermal Exploration with Rapidity — "Mēness mērinstrumenti zemes dzīļu termiskajai izpētei ar ātrdarbību"), izstrādāti, lai mērītu siltuma plūsmu no Mēness iekšienes. Zonde mēģinās ieurbties no 2,13 līdz 3,05 metriem Mēness regolītā, lai izpētītu Mēness siltuma īpašības dažādos dziļumos.
 LPV (Lunar PlanetVac), ierīce Mēness regolīta iegūšanai no Mēness virsmas un tā nodošanai citiem instrumentiem, kas analizētu materiālu vai ievietotu to konteinerā, ko cits kosmiskais aparāts varētu nogādāt uz Zemi.
 SCALPSS 1.1 (Stereo CAmeras for Lunar Plume Surface Studies — "Stereo kameras Mēness liesmas virsmas pētījumiem"), uzņems video un fotoattēlus par zonu zem nolaižamā aparāta no brīža, kad dzinēja liesma pirmo reizi sasniedz Mēness virsmu, līdz dzinēja izslēgšanai.
 AstroVault, Mēness arhīvs, kas paredzēts cilvēces kultūras, mākslas, mūzikas un zināšanu saglabāšanai nākamajām paaudzēm; to izstrādāja uzņēmumi Quantum Aerospace un Space Ark Media.
 EDS (Electrodynamic Dust Shield — "Elektrodinamiskais putekļu vairogs"), radīs nevienmērīgu elektrisko lauku, izmantojot mainīgu augstspriegumu uz vairākiem elektrodiem. Šis ceļojošais lauks, savukārt, aiznes daļiņas, un to var izmantot siltuma radiatoros, skafandru audumos, sejsegos, kameru lēcās, saules bateriju paneļos un daudzās citās tehnoloģijās.
 LuGRE (Lunar GNSS Receiver Experiment — "Mēness GNSS uztvērēja eksperiments"), aparatūra, ar kuru mēģinās paplašināt GPS signālu sasniedzamību.

 Atsauces 

 Ārējās saites 
 Blue Ghost Mission 1 Firefly Aerospace 
 Blue Ghost M1 (CLPS 7, TO19D) Gunter Dirk Krebs 

Kategorija:ASV kosmiskie aparāti
Kategorija:Mēness zondes